BG Официален вестник на Европейския съюз L 77/20

ПРЕПОРЪКА НА КОМИСИЯТА

от 15 март 2012 година

за наблюдение на наличието на алкалоиди от мораво рогче във фуражите и храните

(текст от значение за ЕИП)

(2012/154/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 292 от него,

като има предвид, че:

(1) В Директива 2002/32/ЕО на Европейския парламент и на Съвета от 7 май 2002 г. относно нежеланите вещества в храните за животни (1) се забранява използването на продукти, предназначени за храни за животни, които съдържат нива на нежелани вещества над максимално допустимите граници, посочени в приложение I към посочената директива.

(2) Определена е максимално допустима граница от 1 000 mg/kg от склероции на мораво рогче по ръжта (Claviceps purpurea) във фуражи, съдържащи несмлени зърна.

(3) Експертната група по замърсителите в хранителната верига към Европейския орган за безопасност на храните (ЕОБХ) прие становище относно искането, отправено от Комисията на 19 април 2005 г., свързано с моравото рогче като нежелано вещество в храните за животни (2).

(4) Терминът „мораво рогче“ се отнася до гъбичните структури от вида Claviceps, които се развиват на мястото на зародишите в житните класове или на мястото на семената в тревните стъбла и представляват големи тъмнооцветени склероции. Тези склероции съдържат различни класове алкалоиди, най-важните от които са ергометрин, ерготамин, ергозин, ергокристин, ергокриптин и ергокорнин, както и техните епимери. Количеството и токсичният състав варират при гъбичните щамове в зависимост от растението гостоприемник и от географския район.

(5) В момента не е известна степента на вариативност на алкалоидния състав на моравото рогче по гъбични видове, географско разпространение и растение гостоприемник (например алкалоидният състав на моравото рогче по ръжта е различен от този на други морави рогчета). Необходими са повече данни за определяне на всички фактори, отговорни за вариативността на алкалоидния състав на моравото рогче в отделните видове растения.

(6) Физическото установяване на процента на замърсяване на зърнените култури с мораво рогче по ръжта често е неточно, тъй като размерът и теглото на склероциите може значително да варират. Освен това физическото установяване е невъзможно при обработени фуражи и храни. Затова се препоръчва, в допълнение към физическите методи, да се осигури възможност за контрол посредством химически анализ на потенциално замърсените фуражи и храни, тъй като съществуват различни хроматографски методи за откриване на алкалоидите от мораво рогче във фуражите и храните. Методите са ограничени обаче до определен брой алкалоиди от мораво рогче.

(7) Необходимо е да се набавят повече данни за наличието на такива алкалоиди от мораво рогче не само при несмлени зърна, но и при зърнени продукти и комбинирани фуражи и храни, и да се получат надеждни данни относно алкалоидния състав на моравото рогче във фуражите и храните, както и да се свърже наличието на алкалоиди от мораво рогче с наличното количество склероции. Целесъобразно е това наблюдение да се насочи към шестте преобладаващи алкалоида от мораво рогче, а именно ергометрин, ерготамин, ергозин, ергокристин, ергокриптин и ергокорнин, както и техните епимери,

ПРИЕ НАСТОЯЩАТА ПРЕПОРЪКА:

1. Държавите-членки, с активното участие на стопанските субекти в областта на фуражите и храните, да извършват наблюдение върху наличието на алкалоиди от мораво рогче в зърнените храни и зърнените продукти, предназначени за консумация от човека или за хранене на животни, в пасища/фуражни треви за хранене на животни и в комбинирани фуражи и храни.

2. Държавите-членки да извършват анализ на пробите за най-малко следните алкалоиди: — ергокристин/ергокристинин; — ерготамин/ерготаминин; — ергокриптин/ергокриптинин; — ергометрин/ергометринин; — ергозин/ергозинин; — ергокорнин/ергокорнинин.

3. При възможност държавите-членки да определят едновременно състава на склероциите в пробата, за да бъде проучена по-добре връзката между състава на склероциите и нивото на отделните алкалоиди от мораво рогче.

4. Резултатите от анализа да бъдат предоставяни редовно на ЕОБХ с цел тяхното обобщаване в една база данни.

Съставено в Брюксел на 15 март 2012 година. За Комисията John DALLI Член на Комисията

(1) ОВ L 140, 30.5.2002 г., стр. 10.

(2) Opinion of the Scientific Panel on Contaminants in Food Chain on a request from the Commission related to ergot as undesirable substance in animal feed, The EFSA Journal (2005)225, 1–27. http://www.efsa.europa.eu/en/scdocs/doc/contam_op_ej225_ergot_en1.pdf